Επούλωση δέρματος
Authors: Βίτσος Ανδρέας 
Published: November 2023

H παρούσα διατριβή συμβάλει στη μελέτη της επουλωτικής δράσης του μεθ’ ελαιολάδου εκχυλίσματος του θαλάσσιου αρθροπόδου Ceratothoa oestroides καθώς και του τιτλοδοτημένου εκχυλίσματος του πεύκου Pinus pinaster var maritima, υπό την εμπορική ονομασία Pycnogenol™. Τέλος συμβάλλει στην καταγραφή της φαρμακευτικής πρακτικής και των αντιλήψεων των φαρμακοποιών της κοινότητας στη χώρα μας αναφορικά με το ζήτημα της επούλωσης των τραυματισμών του δέρματος. Η μελέτη περιλαμβάνει την προκλινική αξιολόγηση της επουλωτικής δράσεως του Pycnogenol σε ζωικό μοντέλο εγκαυμάτων τρίτου βαθμού σε αρσενικούς άτριχους μύες, όπου παρατηρήθηκε σημαντική επουλωτική δράση τοπικού σκευάσματος περιεκτικότητας 5% και ανασταλτική της επουλώσεως δράση ενός συνδυασμού τοπικής και συστηματικής χορήγησης. Στη συνέχεια μελετήθηκε η επουλωτική δράση σκευάσματος περιέχοντος 10% του εκχυλίσματος Ceratothoa oestroides, κλινικά σε δυσίατα χρόνια έλκη των κάτω άκρων και έλκη από πίεση. Σημειώνεται είχε προηγηθεί η προκλινική αξιολόγηση και είχαν ολοκληρωθεί και σχετικές κλινικές μελέτες. Επιπλέον στόχος του πρωτοκόλλου ήταν η μικροβιολογική αξιολόγηση των ελκών και η αντιμικροβιακή θεραπεία αυτών με τοπικά σκευάσματα. Τελικά καταγράφηκε η σημαντική επουλωτική ικανότητα του σκευάσματος Ceratothoa oestroides, επιβεβαιώθηκαν τα βιβλιογραφικά δεδομένα αναφορικά με τη μικροβιακή ποικιλότητα των χρόνιων ελκών του δέρματος ενώ τοπικές θεραπείες με αντιμικροβιακούς παράγοντες όπως το οξικό οξύ, το μετά νατρίου άλας της ηωσίνης και γενταμυκίνη έδειξαν να συμβάλλουν σημαντικά στην μείωση και εξάλειψη του μικροβιακού φορτίου. Ακολούθως παρήχθησαν σύμπλοκα επιθέματα γέλης Αλγινικού νατρίου –Μαλτοδεξτρίνης περιέχοντα 10% εκχύλισμα Ceratothoa oestroides και 5% Pycnogenol™ από κοινού και κατά μόνας και ελέγχθηκαν για την επουλωτική τους δράση προκλινικά. Τα πειράματα έγιναν σε μύες SKH – 2 και φάνηκε πως αφενός ότι ο εν λόγω φορέας δεν επηρεάζει αρνητικά την επούλωση αλλά και ότι το προς έλεγχο επίθεμα που περιείχε Ceratothoa oestroides είχε παρόμοια δράση με την αλοιφή Ceratothoa oestroides. Όσον αφορά το Pycnogenol™ φαίνεται πως υπό τη μορφή επιθέματος σε συγκέντρωση 5% έχει αρνητική επίδραση στην επούλωση του δέρματος. Σε συνεργασία με τον Πανελλήνιο Φαρμακευτικό Σύλλογο επιχειρήθηκε η καταγραφή της πρακτικής των φαρμακοποιών της κοινότητας στη χώρα μας αναφορικά με τις συμβουλές και τις υπηρεσίες που παρέχουν στην επούλωση του δέρματος. Η μελέτη διενεργήθηκεμε τη συμπλήρωση ερωτηματολογίων διαδικτυακά όπου φάνηκε πως υπάρχει σχεδόν καθολική συμβολή των φαρμακοποιών στον τομέα της επουλώσεως. Η φαρμακευτική πρακτική αφορά κυρίως ήσσονος σημασίας τραυματισμούς και εγκαύματα ωστόσο σημαντικό είναι το ποσοστό των φαρμακοποιών που έχουν κληθεί να συνδράμουν στην αντιμετώπιση ελκών από πίεση. Επίσης φαίνεται πως οι φαρμακοποιοί επιζητούν μια τυπική εκπαίδευση και πιστοποίηση προκειμένου να φέρουν εις πέρας το έργο τους καθώς και κάποιο επίσημο φορέα ενημέρωσης. Ωστόσο οι περισσότεροι φαίνεται να αποδέχονται τον κλινικό αυτό ρόλο ως υγειονομικοί αλλά και ως μέρος του συστήματος παροχής φροντίδας υγείας από κοινού με τους υπόλοιπους επαγγελματίες υγείας.